ས་ལ་གཡང་ཆགས་ཤིང་མི་ནི་དཔའ་མཛངས་ལྡན་པའི་ཁམས་རྒྱལ་ཐང་གནའ་གྲོང་རིང་མོའི་གཏེར་ལུང་གཡང་ལྡན་ཕྱུག་མོ་ཞེས་གྲགས་པའི་ས་ཆ་དེ་རུ།འགྲོ་འདུག་ལ་རང་ཚུགས་ལྡན་ཞིང་ལས་ཀ་ལ་ཕུགས་འདུན་ཡོད་པའི་བུ་མོ་ཆུང་ཆུང་ཞིག་གིས་ཡུལ་སྡེའི་རྒན་རབས་དག་གི་དྲུང་དུ་ཇི་ཞིག་ལ་སྦྱོང་འདོད་དང་གང་ཞིག་ཤེས་འདོད་ཀྱིས་སྤྱང་དྲུང་གཉིས་ལྡན་གྱི་མིག་ཟུང་ཧྲིག་ཧྲིག་ངང་།རྣ་བ་ཀྲོང་ཀྲོང་ངང་ཧ་ཅང་གཟབ་ནན་གྱིས་དམངས་ཁྲོད་ཀྱི་གླུ་གཞས་དང་དབྱངས་རྟ།མེས་པོའི་གཏམ་རྒྱུད།གནའ་སྒྲུང་སོགས་ལ་ཉན་ཞིང་།དམངས་ཁྲོད་ཀྱི་གླུ་གཞས་རེ་རེ་དབྱངས་ལ་བཀུག་ཅིང་ངག་ལ་བསྐྱོར་ཏེ་དྲི་མས་མ་གོས་པའི་བྱིས་བློའི་སེམས་པས་དེ་དག་ལ་དུངས་ཞེན་དང་མཚར་སྣང་ཞིག་ཀྱང་ངང་གིས་སྐྱེས།བུ་མོ་ཆུང་ཆུང་དེའི་མིང་ལ་ཀརྨ་བཅིངས་འགྲོལ་སྒྲོལ་མ་ཞེས་ཐོགས་ཤིང་མི་རབས་ནས་མི་རབས་བརྒྱུད་པའི་ཡུལ་སྡེའི་ལོ་རྒྱུས་དང་།མེས་པོ་གོང་མ་རྣམས་ཀྱི་བློ་རིག་ལས་འཁྲུངས་པའི་ལ་གླུ་དང་མཛའ་གཞས།ངལ་རྩོལ་གྱི་གཞས་སོགས་དམངས་ཁྲོད་རིག་གནས་ཀྱིས་ཁོ་མོར་ཤུགས་རྐྱེན་ཐེབས་ཤིང་མི་ཚེའི་བཤུལ་ལམ་རིང་མོར་སྒྱུ་རྩལ་གྱི་ཞིང་ས་ནས་འཚོལ་སྙེག་གི་གོམ་སྟབས་གླུ་དབྱངས་ལ་ཕྱོགས་པའི་རྟེན་འབྲེལ་གྱི་ཐོག་མའང་དེ་ནས་འགྲིག་པ་ལོས་ཡིན།